LT Europos Sąjungos oficialusis leidinys L 325/92

KOMISIJOS SPRENDIMAS

2007 m. lapkričio 28 d.

dėl papildomų dienų, kurias laivai gali būti TJTT VIIIc ir IXa kvadratuose, išskyrus Kadiso įlanką, skyrimo Ispanijai

(Pranešta dokumentu Nr. C(2007) 5719)

(Tekstas autentiškas tik ispanų kalba)

(2007/813/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo II B priedo 9 punktą,

kadangi:

(1) Reglamento (EB) Nr. 41/2007 IIB priedo 7 punkte nustatytas didžiausias dienų, kurias Bendrijos laivai, jei jų bendras ilgis yra 10 metrų arba didesnis ir jei jie turi tralus, kurių tinklinio audeklo akies dydis yra 32 mm arba didesnis, žiauninius tinklaičius, kurių tinklinio audeklo akies dydis yra 60 mm arba didesnis, arba inkarines ilgąsias ūdas, gali būti TJTT VIIIc ir IXa kvadratuose, išskyrus Kadiso įlanką, nuo 2007 m. vasario 1 d. iki 2008 m. sausio 31 d., skaičius.

(2) IIB priedo 9 punktu Komisijai suteikiama teisė atsižvelgiant į po 2004 m. sausio 1 d. visam laikui nutrauktą žvejybos veiklą skirti papildomų dienų, kurias laivai, turintys tokius žvejybos įrankius, gali būti minėtame geografiniame rajone.

(3) 2007 m. liepos 6 d. Ispanija pateikė duomenų, iš kurių matyti, kad po 2004 m. sausio 1 d. visam laikui žvejybos veiklą nutraukusių laivų žvejybos pastangos atitinkamai sudarė 4,20 % Ispanijos laivų, buvusių tame geografiniame rajone 2003 m. ir turėjusių tralus, kurių tinklinio audeklo akies dydis yra 32 mm arba didesnis, žvejybos pastangų, 9,55 % Ispanijos laivų, buvusių tame geografiniame rajone 2003 m. ir turėjusių žiauninius tinklaičius, kurių tinklinio audeklo akies dydis yra 60 mm arba didesnis, žvejybos pastangų ir 20,86 % Ispanijos laivų, buvusių tame geografiniame rajone 2003 m. ir turėjusių inkarines ilgąsias ūdas, žvejybos pastangų.

(4) Atsižvelgiant į pateiktus duomenis ir taikant IIB priedo 9.1 punkte nustatytą skaičiavimo būdą, Ispanijai turėtų būti skirtos devynios papildomos dienos jūroje laivams, turintiems to priedo 3 punkto a papunktyje nurodytos grupės įrankius, dvidešimt viena papildoma diena jūroje laivams, turintiems 3 punkto b papunktyje nurodytos grupės įrankius, ir keturiasdešimt penkios papildomos dienos jūroje laivams, turintiems 3 punkto c papunktyje nurodytos grupės įrankius, laikotarpiui nuo 2007 m. vasario 1 d. iki 2008 m. sausio 31 d.

(5) Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,

PRIĖMĖ ŠĮ SPRENDIMĄ:

1 straipsnis

1. Didžiausias dienų, kurias žvejybos laivai, kurie plaukioja su Ispanijos vėliava, turi Reglamento (EB) Nr. 41/2007 IIB priedo 3 punkto a papunktyje nurodytus žvejybos įrankius ir kuriems netaikoma nei viena iš to priedo 7.1 punkte nurodytų specialių sąlygų, gali būti TJTT VIIIc ir IXa kvadratuose, išskyrus Kadiso įlanką, skaičius, nurodytas to priedo I lentelėje, pakeičiamas į 225 dienas per metus.

2. Didžiausias dienų, kurias žvejybos laivai, kurie plaukioja su Ispanijos vėliava, turi Reglamento (EB) Nr. 41/2007 IIB priedo 3 punkto b papunktyje nurodytus žvejybos įrankius ir kuriems netaikoma nei viena iš to priedo 7.1 punkte nurodytų specialių sąlygų, gali būti TJTT VIIIc ir IXa kvadratuose, išskyrus Kadiso įlanką, skaičius, nurodytas to priedo I lentelėje, pakeičiamas į 237 dienas per metus.

3. Didžiausias dienų, kurias žvejybos laivai, kurie plaukioja su Ispanijos vėliava, turi Reglamento (EB) Nr. 41/2007 IIB priedo 3 punkto c papunktyje nurodytus žvejybos įrankius ir kuriems netaikoma nei viena iš to priedo 7.1 punkte nurodytų specialių sąlygų, gali būti TJTT VIIIc ir IXa kvadratuose, išskyrus Kadiso įlanką, skaičius, nurodytas to priedo I lentelėje, pakeičiamas į 261 dieną per metus.

2 straipsnis

Šis sprendimas skirtas Ispanijos Karalystei.

Priimta Briuselyje, 2007 m. lapkričio 28 d. Komisijos vardu Joe BORG Komisijos narys

(1) OL L 15, 2007 1 20, p. 1, su paskutiniais pakeitimais, padarytais Reglamentu (EB) Nr. 898/2007 (OL L 196, 2007 7 28, p. 22).